《读南华外篇述以四言十五章 其十四 田子方》
明代·郭之奇

使人意消，全德君子。人貌而天，道存目指。一规一矩，何足观视。

一虎一龙，应从鞭箠。绝尘而奔，交臂失趾。萌乎所生，归乎所止。

一止一生，或为之纪。游心物初，宁令心死。祸福存亡，怒哀乐喜。

变不易常，其胸若水。至阴天出，至阳地起。二者交和，至人游是。

百体为尘，百年犹滓。抱一而同，至乐至美。彼何世民，少见多訾。

一夫立门，一夫钓涘。鲁国一儒，周初一士。千变不穷，诸侯群迩。

槃礴解衣，方称画史。临渊履危，忽遗射矢。孙叔尹荆，三仕三已。

凡君亡凡，存吾亡彼。由斯而言，万物皆累。物成必亏，道成孰毁。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。